**Εθνικό Θέατρο 2014-2015**

**ΑΝΟΙΧΤΗ ΠΛΑΤΦΟΡΜΑ**

**Χώρος έκφρασης των νέων δημιουργών**

**Όροι συμμετοχής**

1. To Εθνικό Θέατρο θέτει ως μία από τις βασικές προτεραιότητές του την υποστήριξη των νέων δυνάμεων, των νέων σχημάτων και των νέων δημιουργών. Για το λόγο αυτό καθιερώνει από την καλλιτεχνική αυτή περίοδο μια νέα δράση με τίτλο «**Ανοιχτή Πλατφόρμα**». Το πρόγραμμα αυτό θα πραγματοποιηθεί τον Μάιο του 2015 στο Σχολείον της Αθήνας – Ειρήνη Παπά και οι παραστάσεις που θα συμμετάσχουν θα επιλεγούν έπειτα από υποβολή σχετικής πρότασης και αξιολόγησής της από το Εθνικό Θέατρο.
2. Οι παραστάσεις δεν εντάσσονται στον επίσημο προγραμματισμό του Εθνικού Θεάτρου ούτε αποτελούν παραγωγές του. Η συμμετοχή μιας ομάδας στη δράση «**Ανοιχτή Πλατφόρμα**» δεν σημαίνει αυτομάτως την ένταξη της σχετικής παράστασης στον προγραμματισμό της επόμενης θεατρικής περιόδου. Σε κάθε περίπτωση - και μόνο μετά από συζήτηση με το Εθνικό Θέατρο, το οποίο έχει την προτεραιότητα ως προς την ένταξή της στο ρεπερτόριό του- η ομάδα/καλλιτέχνης διατηρεί το δικαίωμα παρουσίασης της ολοκληρωμένης δουλειάς σε άλλο χώρο στη συνέχεια.
3. Πρόταση μπορούν να καταθέσουν όλες οι επαγγελματικές ομάδες θεάτρου στις οποίες οι καλλιτέχνες είναι έως 35 ετών (μέχρι τον Ιούνιο του 2015).
4. Κάθε ομάδα μπορεί να καταθέσει μόνο μία πρόταση στην οποία μετέχουν τουλάχιστον δύο ηθοποιοί επί σκηνής. Το έργο μπορεί να είναι δημοσιευμένο ή αδημοσίευτο. Η παράσταση δεν θα πρέπει να έχει παρουσιαστεί στο παρελθόν.
5. Οι προτάσεις που θα υποβληθούν θα πρέπει να είναι σαφείς και συγκεκριμένες όσον αφορά το καλλιτεχνικό μέρος και τη σύσταση της ομάδας
6. Η υποβολή όλων των στοιχείων που αφορούν στην καλλιτεχνική πρόταση είναι απαραίτητη για την εξέταση της αίτησης. Σημειώνεται ότι όσες αιτήσεις είναι εκπρόθεσμες ή δεν είναι κατάλληλα συμπληρωμένες ή όσων αιτήσεων τα βασικά στοιχεία που απαιτούνται δεν αναφέρονται (π.χ. βασικοί συντελεστές), δεν θα λαμβάνονται υπόψη και δεν θα εξετάζονται.
7. Το Εθνικό Θέατρο δεν υποχρεούται στην καταβολή κανενός είδους αμοιβής προς τους καλλιτέχνες, ούτε αναλαμβάνει το κόστος για οποιοδήποτε είδος παραγωγής.
8. Το Εθνικό Θέατρο θα δίνει στις επιλεγμένες ομάδες τη δυνατότητα να χρησιμοποιήσουν το βεστιάριο, τις αποθήκες των σκηνικών και του φροντιστηρίου για τις ανάγκες της παράστασής τους.
9. Το Εθνικό Θέατρο θα παρέχει στις επιλεγμένες ομάδες τεχνικό εξοπλισμό και προσωπικό για την υλοποίηση των παραστάσεων. Η ομάδα όμως θα πρέπει να προσαρμόζει το θέαμά της στις τεχνικές δυνατότητες του χώρου.
10. Η ομάδα θα έχει τη δυνατότητα προσαρμογής της εργασίας της στον χώρο της παρουσίασης με τρεις συνολικά δοκιμές, έπειτα από συνεννόηση με τον υπεύθυνο οργάνωσης από την πλευρά του Εθνικού Θεάτρου. Οι παραπάνω δοκιμές θα γίνονται με δική της ευθύνη και δική της οργάνωση.
11. Οι παρουσιάσεις θα φιλοξενηθούν στον χώρο που θα υποδείξει το Εθνικό Θέατρο, με διάρκεια έως μία ώρα και τριάντα λεπτά.
12. Οι καλλιτέχνες και το Εθνικό Θέατρο θα πρέπει να είναι σε επικοινωνία και συνεννόηση για όλα τα θέματα που αφορούν στην παρουσίαση.
13. Οι ομάδες που θα επιλεγούν θα επιτρέπουν, μετά από σχετική συνεννόηση, στους καλλιτεχνικούς συνεργάτες- δραματολόγους του Εθνικού Θεάτρου, την πρόσβαση των τελευταίων στις πρόβες της παράστασης, πριν την παρουσίασή της στο Εθνικό Θέατρο.
14. Ζητήματα επικοινωνίας και προβολής της παράστασης θα ρυθμίζονται μετά από συνεννόηση με τα αρμόδια τμήματα του Εθνικού Θεάτρου. Η ομάδα θα πρέπει εγκαίρως να προμηθεύει το Τμήμα Προβολής και Επικοινωνίας με πληροφορίες και υλικό (φωτογραφίες, κείμενα) για την αποστολή δελτίων τύπου και την παρουσίαση στο site ή στα μέσα κοινωνικής δικτύωσης. Θα πρέπει επίσης να μετάσχει σε προωθητικές ενέργειες που θα υποδείξει το Τμήμα Προβολής και Επικοινωνίας.
15. Οι παραστάσεις θα έχουν ένα συμβολικό εισιτήριο και τα έσοδα ανήκουν στο Εθνικό Θέατρο. Δεν επιτρέπεται η οιαδήποτε μορφή οικονομικής συναλλαγής της ομάδας με τους θεατές.
16. Επιτρέπεται στις ομάδες η αναζήτηση υποστήριξης μέσω χορηγιών ή άλλων συναφών ενεργειών.
17. Το Εθνικό Θέατρο και η ομάδα διατηρούν το δικαίωμα βιντεοσκόπησης και φωτογράφησης της παρουσίασης. Σε περίπτωση βιντεοσκόπησης από την ομάδα αντίγραφο κατατίθεται και στο Εθνικό Θέατρο.
18. Αλλαγές στην πρόταση με βάση την οποία εγκρίθηκε η συμμετοχή στην **Ανοιχτή Πλατφόρμα** συνεπάγονται αναθεώρηση, επανακαθορισμό ή και ακύρωση της συμμετοχής.
19. Όλες οι προτάσεις για συμμετοχή στην **Ανοιχτή Πλατφόρμα** θα πρέπει να υποβληθούν επί του ειδικού εντύπου υποβολής πρότασης, το οποίο οι ενδιαφερόμενοι μπορούν να προμηθευτούν από την ιστοσελίδα του Εθνικού Θεάτρου [www.n-t.gr](http://www.n-t.gr).
20. Οι δηλώσεις συμμετοχής θα πρέπει να σταλούν με την ένδειξη ***Ανοιχτή Πλατφόρμα***, το αργότερο μέχρι την **8η Δεκεμβρίου 2014,** στην ηλεκτρονική διεύθυνση: interdept@n-t.gr.
21. Η αίτηση θα πρέπει να είναι υπογεγραμμένη από τον/την/τους καλλιτέχνη/καλλιτέχνες και με υπογραφή νομίμου εκπροσώπου και σφραγίδα στην περίπτωση Εταιρείας Θεάτρου ή Χορού.
22. Υποβολή αίτησης σημαίνει αποδοχή ΟΛΩΝ των όρων, όπως αυτοί καθορίζονται από το Εθνικό Θέατρο.
23. Όσοι επιλεγούν θα ενημερωθούν μέσω email μέχρι τις 30 Ιανουαρίου 2016.
24. Το Εθνικό Θέατρο διατηρεί το δικαίωμα να αλλάξει τους όρους ή να ματαιώσει τη δράση.
25. Για περισσότερες πληροφορίες οι ενδιαφερόμενοι μπορούν να απευθύνονται Τετάρτη και Πέμπτη (12:00-14:00) στην κ. Ειρήνη Μουντράκη στο τηλέφωνο 210-5288253 ή μέσω email: interdept@n-t.gr.